Loononderhandelings vir staatsamptenare hervat volgende weekAyanda Dlodlo. Foto: http://www.gov.za Loononderhandelings tussen die regering en vakbonde vir staatsamptenare sal na verwagting volgende week Dinsdag hervat. Ayanda Dlodlo, minister van staatsdiens en administrasie, het in ŉ verklaring gesê sy het Vrydag met die leierskap van vakbonde gesels oor ŉ kommer dat die regering voete sleep om die onderhandelings af te handel. “Die vergadering met die vakbondleiers wys ons toewyding om ŉ lewensvatbare uitslag te bekom vir die werkgewer, vakbonde en die Suid-Afrikaanse publiek,” het Dlodlo gesê. “Ons het met die vakbonde ooreengekom dat die gesprekke spoedig moet hervat. Dit sal Dinsdag, 17 April 2018, gebeur.” Dlodlo het staatsamptenare versoek om geduldig te wees. Die proses moes al teen hierdie tyd afgehandel gewees het, aangesien jaarlikse verhogings van hierdie maand in werking tree, maar dit sal nou terugdateer word. “Ons is nou baie nader aan mekaar wat die kwessies op die tafel betref en ons versoek almal se geduld.”